Պաուլո Դիբալա

Պաուլո Բրունո Դիբալա (, , նոյեմբերի 15, 1993, Լագունա Լարգա, Կորդովա), լեհական ծագմամբ արգենտինացի ֆուտբոլիստ, իտալական «Յուվենտուս» ֆուտբոլային ակումբի և Արգենտինայի հավաքականի հարձակվող։

Անվանվելով որպես «զարդ» ()` շնորհիվ խաղում դրսևորած իր ստեղծարարության, տեխնիկայի ու հստակության` նա համեմատվել է մի շարք ֆուտբոլիստների, մասնավորապես՝ Սերխիո Ագուերոյի, Խավիեր Պաստորեի, Կառլոս Տևեսի և Լիոնել Մեսսիի, ինչպես նաև նախկին իտալացի մարզիկների՝ Վինչենցո Մոնտելլայի և Ռոբերտո Բաջոյի հետ։

Կենսագրություն 
Պաուլո Դիբալան ծնվել է 1993 թվականի նոյեմբերի 15-ին Արգենտինայում՝ Կորդովայի նահանգի Լագունա Լարգա քաղաքում՝ Լեհաստանից ու Իտալիայից ներգաղթածների ընտանիքում։

Մարզիկի պապը՝ Բոլեսլավ Դիբալան, ազգությամբ լեհ էր՝ Լեհաստանի Կրաշնիով քաղաքից, իսկ արյունակից ազգականներից ոմանք ունեն իտալական արմատներ. մորական տատը ծնվել էր Իտալիայի Նեապոլ մարզում։

Ակումբային կարիերա

«Ինստիտուտո» 
Դիբալան կարիերան սկսել է տեղական «Նյուէլլ Օլդ Բոյզ Լագունա Լարգա» ակումբի մանկական թիմում։ Տասը տարեկանում նա տեղափոխվում է արգենտինական երկրորդ դիվիզիոնում հանդես եկող «Ինստիտուտոյի» պատանեկան ակումբը։ Տասնհինգ տարեկանում Պաուլոն զրկվում է հորից, որից հետո նա վերջնականապես որոշում է դառնալ պրոֆեսիոնալ ֆուտբոլիստ։

2011 թվականի օգոստոսի 12-ին Դիբալան մասնակցում է «Ուրական» ակումբի դեմ «Ինստիտուտոյի» խաղին՝ խաղալով որպես կիսապաշտպան։ Մեկ շաբաթ անց «Ալդոսիվի» ակումբի դեմ խաղում նա խփում է առաջին գոլը։

7 ամիս խաղալով «Ինստիտուտոյի» կազմում Դիբալան դառնում է երկու հեթ թրիքի հեղինակ՝ Բուենոս Այրեսի «Ատլանտա» և Սան Խուանի «Դեսամպարադոս» ակումբների դեմ խաղերում, ընդհանուր առմամբ դառնալով 17 գոլի հեղինակ։ Դրանից հետո Դիբալային սկսում են համեմատել արգենտինացի ֆուտբոլիստ Դիեգո Մարադոնայի հետ։

Պաուլոն գերազանցում է Մարիո Կեմպեսի` 1972 թվականի ռեկորդը, 17 տարեկանում դառնալով ամենաերիտասարդ ռմբարկուն, ինչպես նաև հակառակորդի դարպասին 7 խաղ անընդմեջ հարվածող։ Մինչ այդ մաքսիմալ գոլային սերիան եղել էր 4 խաղ։ Միայն առաջնության 40 խաղերում Դիբալան դարձել էր 17 գոլի հեղինակ։

Արգենտինայի առաջնությունում «Ինստիտուտո» ակումբի կազմում Դիբալան դարձել է 1000-րդ գոլի հեղինակը։

«Պալերմո» 

2012 թվականի ապրիլի 29-ին իտալական «Պալերմո» ակումբի նախագահ Մաուրիցիո Ձամպարինին հայտարարում է Պաուլոյի հետ պայմանագրի կնքման մասին։ Նույն օրը այդ տեղեկությունը հերքվել է «Ինստիտուտո» ակումբի ներկայացուցիչների կողմից։

Իվերջո, հուլիսի 20-ին Դիբալան կնքում է 4-ամյա պայմանագիր սիցիլիական ակումբի հետ։ Սեպտեմբերի 2-ին А սերիայի՝ «Լացիո» ակումբի դեմ խաղում Պաուլոն նշում է իր նորամուտը։ Նոյեմբերի 11-ին «Սամպդորիայի» դեմ խաղում Դիբալան դառնում է դուբլի հեղինակ՝ այդ ակումբում խփելով իր առաջին գոլերը։ Նա դառնում է ամենաերիտասարդ ֆուտբոլիստը, ով երբևէ «Պալերմոյի» կազմում գոլի հեղինակ էր դարձել։

2014 թվականի հոկտեմբերի 30-ին Պաուլո Դիբալան դառնում է 57-րդը՝ Եվրոպայի 21 տարեկանից ցածր լավագույն ֆուտբոլիստների ցուցակում։ Նույն թվականի դեկտեմբերին Ձամպարինին հայտարարել էր, որ Դիբալան կգերազանցի Ռոնալդուին, Մեսսիին և Իբրահիմովիչին։

2015 թվականին նրանով հետաքրքրվում էին անգլիական «Մանչեսթեր Յունայթեդը», «Արսենալը» և «Չելսին», իսպանական «Բարսելոնան», գերմանական «Դորտմունդի Բորուսիան» և ֆրանսիական «ՊՍԺ»-ն։ Դիբալան իր հերթին նպատակ ուներ խաղալ «Մանչեսթեր Սիթիում» կամ «Բարսելոնայում»։ Մասնավորապես «Բարսելոնայի» հետ կապված՝ մարզիկը նշել էր, որ պատրաստ է «Պալերմոյից» լողալով հասնել «Բարսելոնա»։ «Բարսելոնայի» ներկայացուցիչը Դիբալայով հետաքրքրվում էր նույնիսկ այն ժամանակ, երբ վերջինս արդեն կես տարի խաղում էր «Յուվենտուսի» կազմում։

«Յուվենտուս» 
2015 թվականի հունիսի 4-ին Պաուլոն տեղափոխվում է «Յուվենտուս», որի հետ ստորագրում է 5-ամյա պայմանագիր։ Տրանսֆերի գումարը կազմել էր € 32 միլիոն։ Դա այն պարագայում, երբ նույն տարվա մարտին Արսենալը պատրաստ էր Դիբալայի համար վճարել € 40 միլիոն։ Պաուլոն հայտնել էր, որ 40 միլիոնն իր համար շատ է։

Օգոստոսի 8-ին Ֆուտբոլի Իտալիայի սուպերգավաթում` Հռոմի «Լացիո» ակումբի դեմ խաղում նա փոխարինում է Քինգսլի Կոմանին։ Խաղի ընթացքում Պաուլոն «Յուվենտուսի» կազմում խփում է իր առաջին յուվենտուսյան գոլը։ «Յուվենտուսը» 7-րդ անգամ դարձավ Իտալիայի սուպերգավաթակիր, ինչը մրցաշարի պատմության մեջ լավագույն ցուցանիշն է։ «Միլանն» այդ կոչմանն արժանացել էր 6 անգամ։ Հաղթանակից հետո Դիբալան հայտնել էր, որ բոլոր մրցաշարերում հաղթելու նպատակ ունի, նշելով, որ պետք է արդարացնի մարզչական անձնակազմի սպասելիքները՝ հաղթանակը նվիրելով ընտանիքին և սիրելիին։ Խաղն ավարտվում է 2:0 հաշվով. առաջին գոլը 69-րդ րոպեին խփում է Մարիո Մանջուկիչը, իսկ երկրորդը՝ 73-րդ րոպեին՝ Դիբալան։

Յուվենտուսում Դիբալայի նորամուտը օգոստոսի 23-ին «Ուդինեզեի» դեմ խաղում էր (Իտալիայի 2015-16 թվականի առաջնություն)։ Օգոստոսի 30-ին «Ռոմա» ակումբի դեմ խաղում Դիբալան խփում է А սերիայի յուվենտուսյան իր առաջին գոլը, հաջորդ անգամ աչքի ընկնելով «Կիևոյի» դեմ խաղում։

Դեկտեմբերի խաղերից մեկի ժամանակ, երբ Ալվարո Մորատան չի արդարացնում թիմի սպասելիքները, Դիբալան քաջալերանքի խոսքով է հանդես գալիս՝ ասելով, որ նա բարձրակարագ հարձակվող է, և երբ գտնվում է խաղադաշտում, ինքն ավելի խորքից է խաղում։ Միաժամանակ խմբի թույլ մեկնարկի համար մարզիկը նշել էր, որ ակումբում լուրջ փոփոխություններ են եղել, բայց իրենք կաշխատեն արդարացնել մարզչի սպասելիքները։

Հերթական խաղից հետո «Բարսելոնայի» հարձակվող Լիոնել Մեսսին նշել էր, որ առաջիկա տարիներին Դիբալայի մասին դեռ շատ են խոսելու. այդ պահի դրությամբ մի քանի ամսում լինելով Յուվենտուսի կազմում՝ 21-ամյա Դիբալան 9 խաղում դարձել էր 4 գոլի հեղինակ։ Մինչ այդ՝ դեռ «Պալերմո» ակումբի կազմում Դիբալան հայտնել էր, որ իր երազանքն է Մեսսիի հետ խաղալը՝ նշոլով, որ ուրախ կլինի Մեսսիին գոնե մի քիչ նմանվելու համար։

2016 թվականը Պաուլո Դիբալան սկսում է հաղթական. հունվարի 6-ին տեղի ունեցած «Յուվենտուս»-«Վերոնա» խաղն ավարտվում է 3:0 հաշվով. գոլերից մեկը խփում է Դիբալան։ Հունվարի 17-ին «Յուվենտուս»-«Ուդինեզե» խաղում Դիբալան դառնում է չորս գոլերից առաջինի ու երրորդի հեղինակը՝ խփելով 15-րդ և 26-րդ րոպեներին։ Հունվարի 24-ին «Յուվենտուս»-«Ռոմա» խաղն ավարտվում է 1:0 հաշվով. գոլի հեղինակն է դառնում Պաուլո Դիբալան։

2016 թվականի փետրվարի 23-ին Չեմպիոնների Լիգայի 1/18-րդ փուլի շրջանակներում անցկացված Մյունխենի «Բավարիայի» դեմ տնային խաղում 62-րդ րոպեին Դիբալան խաղի հաշիվը կրճատեց դարձնելով 2:1։ Խաղն ավարտվեց ոչ ոքի՝ 2:2 արդյունքով։ Մարտի 16-ին կայանալիք պատասխան խաղում մարզիկն արտահայտել է իր թիմի պատրաստակամությունը՝ այն հաղթական ավարտելու կապակցությամբ։

Մարտի 11-ին Պաուլո Դիբալան 28-րդ անգամ մասնակցում է A սերիայի առաջնությանը՝ «Յուվենտուսի» կազմում և դառնում է իր 14-րդ գոլի հեղինակը. ակումբը սեփական դաշտում «Սասսուոլոյին» հաղթեց 1:0 հաշվով։

Մարտին Դիբալան ստանում է մարմնական վնասվածք՝ ոտքի շրջանում, որի պատճառով բաց է թողնում մի քանի հանդիպում, այդ թվում՝ «Յուվենտուս»-«Բավարիա» խաղը։ Վերադարձից հետո անմիջապես երկրորդ հանդիպման ժամանակ («Յուվենտուս»-«Լացիո») ֆուտբոլիստը երկու անգամ գրավում է մրցակցի դարպասը. խաղն ավարտվում է 3:0 հաշվով։

2015-16 թվականների Իտալիայի А սերիայի առաջնությունում, երկրի գավաթի խաղարկությունում ու այլ մրցաշրջաններում Պաուլո Դիբալան մասնակցում է 45 խաղի ու խփում է 23 գոլ. դա բավական բարձր արդյունք է, քանի որ 2012-2015 թվականներին, խաղալով «Պալերմոյի» կազմում, Դիբալան մասնակցել էր 93 խաղի ու խփել 21 գոլ։ Մրցաշրջանների ավարտից հետո՝ մայիսի 23-ին, Իսպանիայի «Բարսելոնան» «Յուվենտուսին» առաջարկում է Դիբալային գնել 90 միլիոն եվրոյով, սակայն Թուրինի ակումբը մերժում է։

2017/18 մրցաշրջանից առաջ ստանում է 10-րդ համարը։<<Լացիո>>-ի դեմ խաղում՝ Իտալիայի Սուպերգավաթի համար, խփում է 2 գոլ, բայց դա չի օգնում իր թիմին հաղթելու։

2017 թվականի օգոստոսի 26-ին <<Ջենոա>>-ի դեմ խաղում ձևակերպում է իր առաջին հեթ-տրիկը:2017 թվականի սեպտեմբերի 17-ին <<Սասսուոլո>>-ի դեմ խաղում ձևակերպում իր րդ հեթ-տրիկը և 12 տարվա մեջ առաջին խաղացողը, որ գոլ է խփում A սերիայի առաջին 4 փուլերում անընդմեջ:2018 թվականի մարտի 7-ին հանդես է գալիս Չեմպիոնների Լիգայի 1/8 եզրափակչում անգլիական <<Տոտտենհեմ>> ակումբի դեմ և խփում հաղթական գոլը՝ օգնելով դուրս գալ հաջորդ փուլ։

Միջազգային կարիերա 
2011 թվականին Դիբալան առաջին անգամ հանդես է գալիս Արգենտինայի մինչև 17 տարեկանների հավաքանի կազմում՝ Պանամերիկյան ֆուտբոլային խաղերին մասնակցելու նպատակով։ 2012 թվականի հուլիսի 19-ին նա հրավեր է ստանում Արգենտինայի ֆուտբոլի երիտասարդական հավաքականի կողմից, սակայն մերժում այն։

2014 թվականի նոյեմբերի 27-ին Դիբալան հայտարարել էր, որ եթե Իտալիայի ֆուտբոլի ազգային հավաքականի գլխավոր մարզիչ Անտոնիո Կոնտեն իրեն հրավիրի ազգային հավաքական, ապա ինքը կմտածի այդ ուղղությամբ։ Դեկտեմբերի 6-ին, երբ Կոնտեն Դիբալային հրավիրում է խաղալ Իտալիայի հավաքականում, նա մերժում է՝ գերակայություն տալով Արգենտինայի ֆուտբոլի ազգային հավաքականին։ Որոշ ժամանակ անց նրան հրավիրում են Արգենտինայի հավաքական, երբ Դիբալան խաղում էր «Պալերմոյի» կազմում։

Արգենտինայի հավաքականի կազմում Դիբալայի նորամուտը 2015 թվականի հոկտեմբերի 14-ին էր, երբ 2018 թվականի ֆուտբոլի աշխարհի առաջնության որակավորման խաղերի շրջանակներում տեղի է ունենում Պարագվայի ֆուտբոլի ազգային հավաքականի դեմ խաղը։ Մարզիկը երկրորդ խաղակեսում փոխարինում է Կառլոս Տևեսին։ Fourfourtwo-ի՝ Դիբալային Տևեսի հետ համեմատելուն ի պատասխան՝ Պաուլոն պատասխանել էր, որ Տևեսը մեծագույն ֆուտբոլիստ է, ով շատ բարձունքների է հասել ֆուտբոլում, բայց համեմատելուն շտապել պետք չէ, պետք է սպասել մրցաշրջանի ավարտին։

2018 թվականին մասնակցում է Ռուսաստանում անցկացվող Աշխարհի առաջնությանը:Այդ առաջնությանը նա խաղացել է Խորվաթիայի հավաքականի դեմ խաղում։

Խաղաոճ 
Պաուլո Դիբալան բնութագրվում է որպես արագ, կրեատիվ մարզիկ, ով ունի տեխնիկական մեծ հնարավորություններ ու պոտենցիալ։ Դիբալան հայտնի է դրիբլինգի իր հնարավորություններով և կարճ տարածություններում ճշգրիտ կողմնորոշմամբ, ինչպես նաև գնդակին տիրելու և դարպասը գնդակից պաշտպանելու կարողությամբ։ Մարզիկի՝ իր ունակությունների ու գնդակի ղեկավարման շնորհիվ կարողանում է մեծաքանակ հարձակումների ու գոլերի հեղինակ դառնալ, ինչպես նաև իրականացնել լավ անկյունային հարվածներ։ Որակվում է որպես աշխատասեր ֆուտբոլիստ, ով կարողանում է մեծ ներդրում ունենալ թիմային աշխատանքում։

Հարվածի ճշգրտության ունակությունը չի սահմանափակվում ճկունությամբ. կտրուկ հարվածներ է կարողանում խփել նաև գլխով։ Որպես լավ հարձակվող՝ նա կարող է խաղալ մարզադաշտի ցանկացած հատվածում՝ նաև հանդես գալով որպես կիսապաշտպան, խաղալ դաշտի աջ մասում՝ հարվածելով ավելի ուժեղ՝ ձախ ոտքով։

Ձեռքբերումներ 
2015 թվականի դեկտեմբերի 4-ին «Fourfourtwo»-ն հրապարակել էր 24 ֆուտբոլիստների ցանկ, ովքեր դուրս մնացին 2015 թվականի աշխարհի լավագույն 100-ից։ Դրանում հայ կիսապաշտպան, «Դորտմունդի Բորուսիա» ֆուտբոլային ակումբի մարզիկ Հենրիխ Մխիթարյանը 2-րդ, իսկ Պաուլո Դիբալան 7-րդ հորիզոնականում էր։

Թիմային

 B սերիայի չեմպիոն` 2013-14
 «Պալերմո»

 Ֆուտբոլի Իտալիայի սուպերգավաթակիր` 2015
 «Յուվենտուս»

Իտալիայի չեմպիոն (3)՝ 2015/16, 2016/17, 2017/18 

 «Յուվենտուս»

Իտալիայի գավաթ (3) ՝ 2015/16, 2016/17, 2017/18 

 «Յուվենտուս»

Վիճակագրություն

Ակումբային 
2016 թվականի մայիսի 21-ի դրությամբ

Միջազգային 
2015 թվականի նոյեմբերի 17-ի դրությամբ

Ծանոթագրություններ

Արտաքին հղումներ 

 Վիճակագրություն soccerway.com կայքում
 Վիճակագրություն thetopforward.com կայքում
 Պաուլո Դիբալայի պաշտոնական կայքը 

Արգենտինացի ֆուտբոլիստներ
Պալերմոյի ֆուտբոլիստներ
Արգենտինայի հավաքականի ֆուտբոլիստներ
Յուվենտուսի ֆուտբոլիստներ
2018 թվականի ֆուտբոլի աշխարհի առաջնության մասնակիցներ
Ֆուտբոլի հարձակվողներ
Իտալիայի լեգեոներ ֆուտբոլիստներ